CELEX: E2018P0001
Language: sk
Date: 2018-07-13 00:00:00
Title: Žaloba Dozorného úradu EZVO podaná 13. júla 2018 proti Nórskemu kráľovstvu (Vec E-1/18)

6.9.2018   
            
            
               SK
            
            
               Úradný vestník Európskej únie
            
            
               C 314/13
            
         
      Žaloba Dozorného úradu EZVO podaná 13. júla 2018 proti Nórskemu kráľovstvu
      (Vec E-1/18)
      (2018/C 314/11)
      Dozorný úrad EZVO, ktorý zastupujú Claire Simpson, Erlend M. Leonhardsen, Catherine Howdle a Carsten Zatschler, splnomocnení zástupcovia Dozorného úradu EZVO, 35 Rue Belliard, 1040 Brussels, BELGIUM, podal 13. júla 2018 na Súd EZVO žalobu proti Nórskemu kráľovstvu.
      Dozorný úrad EZVO žiada Súd EZVO, aby:
      
                  1.
               
               
                  rozhodol, že Nórsko tým, že zachováva v účinnosti ustanovenia ako čl. 14-13 ods. 1, 2 a 3 a čl. 14-14 ods. 1 národného zákona o poistení, na základe ktorých otcov nárok na rodičovské dávky závisí od matkinej situácie, zatiaľ čo matkin nárok na dávky od otcovej situácie nezávisí, si nesplnilo svoje povinnosti podľa článku 14 ods. 1 písm. c) aktu uvedeného v bode 21b prílohy XVIII k Dohode o EHP [smernica Európskeho parlamentu a Rady 2006/54/ES z 5. júla 2006 o vykonávaní zásady rovnosti príležitostí a rovnakého zaobchádzania s mužmi a ženami vo veciach zamestnanosti a povolania (prepracované znenie)];
               
            
                  2.
               
               
                  nariadil Nórskemu kráľovstvu uhradiť trovy konania.
               
            
         Právna a skutková podstata veci a právny základ žaloby:
      
      
                  —
               
               
                  Táto vec sa týka spôsobu vyplácania rodičovských dávok v Nórsku. Rodičovské dávky sú dávky vyplácané rodičom (matkám a otcom) počas obdobia dovolenky v súvislosti s narodením alebo adopciou dieťaťa.
               
            
                  —
               
               
                  Dozorný úrad EZVO sa domnieva, že niektoré z pravidiel týkajúcich sa rodičovských dávok v Nórsku priamo diskriminujú otcov. V skratke, podľa týchto pravidiel rozhodnutie, či otec získa rodičovské dávky v plnej sume, v určitej výške, alebo či ich nezíska vôbec, závisí od toho, či matka pracovala alebo pracuje (alebo sa zúčastňuje na podobných činnostiach). Právo matky na takéto dávky naopak nezávisí od činností otca.
               
            
                  —
               
               
                  Dozorný úrad EZVO sa domnieva, že matky a otcovia sa nachádzajú v porovnateľných situáciách, keď ide o výchovu detí, a že odlišné zaobchádzanie s mužmi a ženami podľa nórskych pravidiel o rodičovských dávkach predstavuje nezákonnú diskrimináciu otcov na základe pohlavia, čo je v rozpore s článkom 14 ods. 1 písm. c) smernice 2006/54/ES o vykonávaní zásady rovnosti príležitostí a rovnakého zaobchádzania s mužmi a ženami vo veciach zamestnanosti a povolania.
               
            
                  —
               
               
                  Dozorný úrad ďalej zastáva názor, že takáto diskriminácia nemôže byť oprávnená podľa článku 3 smernice 2006/54/ES ako „pozitívne opatrenie“ s cieľom pomôcť matkám dosiahnuť rovnosť v pracovnom živote, ani z akéhokoľvek iného dôvodu.